แนวโน้มดัชนีเช้ามีโอกาสปรับตัวขึ้น
นักวิเคราะห์ฯคาดตลาดหุ้นไทยเช้านี้มีโอกาสปรับตัวขึ้น หลังความกังวลเรื่องหนี้ยุโรปเริ่มผ่อนคลาย
1 มิ.ย. 2554

นักวิเคราะห์ฯคาดตลาดหุ้นไทยเช้านี้มีโอกาสปรับตัวขึ้น หลังความกังวลเรื่องหนี้ยุโรปเริ่มผ่อนคลาย
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้มีโอกาสปรับตัวขึ้น เนื่องจากความกังวลเรื่องปัญหาหนี้สาธารณะในยุโรปเริ่มดูผ่อนคลาย หลังสหภาพยุโรปกำลังเร่งสรุปมาตรการให้ความช่วยเหลือทางด้านการเงินกับกรีซ 
ด้านปัจจัยในประเทศก็ไม่ได้มีอะไรใหม่ รอดูความชัดเจนเรื่องการเมือง ส่วนการประชุมคณะกรรมการนโยบายการเงิน (กนง.) ในวันนี้ ก็คงมีการปรับขึ้นอัตราดอกเบี้ยนโยบายอีก 0.25% ตามที่หลายๆคาด ซึ่งอาจทำให้มีการเข้ามาเล่นเก็งกำไรหุ้นกลุ่มธนาคารพาณิชย์ ที่จะได้รับประโยชน์จากดอกเบี้ยขาขึ้น
ทั้งนี้ต้องจับตาแรงขายของนักลงทุนต่างชาติ ว่าจะมีออกมาต่อจากเมื่อวานหรือไม่ แต่อย่างไรก็ตามมองว่าสภาพคล่องของตลาดฯยังมีอยู่ พอร์ตโบรกเกอร์ก็กลับมาซื้ออีกครั้ง
พร้อมให้แนวรับ 1,070 จุด แนวต้าน 1,080 และ 1,100 จุด